**Szoborpályázat dr. Grastyán Endre professzor emlékére a pécsi orvoskaron**

**A pécsi orvoskar pályázatot hirdet olyan szobor elkészítésére, amely méltón állít emléket dr. Grastyán Endre személyének, tudományos, oktatói tevékenységének. A professzor a pécsi egyetemen végzett, haláláig vezette az akkori POTE Élettani Intézetét és irányította az MTA Idegélettani Kutatócsoportját. A pályázat kiírói olyan műalkotást várnak, amely Grastyán szellemiségéhez méltó, inspiráló, kreatív és figyelemfelkeltő.**

A pályázat a ***„Műalkotás készítése a dr. Grastyán Endre Elméleti Tömb névadójára”*** címet viseli, országos, nyílt és anonim, melyre a műfajban referenciával rendelkező, munkájukat hivatásszerűen végző szobrász alkotók jelentkezhetnek.

A tervek szerint a nyertes szobrot a Magyar Királyi Erzsébet Tudományegyetem Pozsonyból Pécsre helyezésének 100. évfordulója alkalmából tartandó rendezvény keretében avatják majd fel az orvoskar új oktatási tömbjének északi parkjában.

A kiírásban hangsúlyozzák, **a** **pályamű legyen időtálló, ellenálló a mechanikai sérülésekkel szemben**, **valamint ne igényeljen gondozást**.

A bíráló bizottság tagjai a szakértők mellett a PTE és az ÁOK vezetői. **A legjobb pályamunka 350 ezer forintos, a második helyezett 300 ezer forintos, a harmadik 250 ezer forintos díjban részesül**.

Helyszíni bejárásra **2023. február 15-én** lesz lehetőség.

A pályázat beadási határideje **2023. április 14-e**, az eredményhirdetés **május 8-án** lesz.

A pályázati kiírás részletei, valamint a leendő műalkotás paraméterei a [pécsi orvoskar honlapján](https://aok.pte.hu/hu/hirek/hir/15598) olvashatóak.